Document ID: 32012R0593

KOMISIJAS REGULA (ES) Nr. 593/2012
(2012. gada 5. jūlijs),
ar ko izdara grozījumus Regulā (EK) Nr. 2042/2003 par gaisa kuģu un aeronavigācijas ražojumu, daļu un ierīču lidojumderīguma uzturēšanu un šo uzdevumu izpildē iesaistīto organizāciju un personāla apstiprināšanu
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 20. februāra Regulu (EK) Nr. 216/2008 par kopīgiem noteikumiem civilās aviācijas jomā un par Eiropas Aviācijas drošības aģentūras izveidi, un ar ko atceļ Padomes Direktīvu 91/670/EEK, Regulu (EK) Nr. 1592/2002 un Direktīvu 2004/36/EK (1), un jo īpaši tās 5. panta 5. punktu,
tā kā:
(1)
Saglabājot augstu vienotu aviācijas drošības līmeni Eiropā, Komisijas 2003. gada 24. septembra Regula (EK) Nr. 1702/2003, ar ko paredz īstenošanas noteikumus par sertifikāciju attiecībā uz gaisa kuģu un ar tiem saistīto ražojumu, daļu un ierīču lidojumderīgumu un atbilstību vides aizsardzības prasībām, kā arī projektēšanas un ražošanas organizāciju sertifikāciju (2), tika grozīta tā, lai uz vienkāršas konstrukcijas ar dzinēju darbināmiem gaisa kuģiem, amatieru gaisa kuģiem un ar tiem saistītajiem ražojumiem, daļām un ierīcēm attiektos to vienkāršajai konstrukcijai un darbībai atbilstoši pasākumi.
(2)
Komisijas 2003. gada 20. novembra Regula (EK) Nr. 2042/2003 par gaisa kuģu un aeronavigācijas ražojumu, daļu un ierīču lidojumderīguma uzturēšanu un šo uzdevumu izpildē iesaistīto organizāciju un personāla apstiprināšanu (3) būtu jāgroza, lai panāktu tās atbilstību Regulā (EK) Nr. 1702/2003 ieviestajām izmaiņām, jo īpaši ņemot vērā jauno ELA1 gaisa kuģa definīciju un tiesības pieņemt, ka dažas attiecībā uz drošību nekritiskas daļas tiek uzstādītas, neaizpildot EASA 1. veidlapu.
(3)
Eiropas Aviācijas drošības aģentūra (turpmāk “Aģentūra”) ir sagatavojusi īstenošanas noteikumu projektu un iesniegusi to Komisijai kā atzinumu Nr. 01/2011 “ELA process un standarta izmaiņas un remonti” saskaņā ar Regulas (EK) Nr. 216/2008 19. panta 1. punktu.
(4)
Šajā regulā paredzētie pasākumi ir saskaņā ar atzinumu, ko sniegusi ar Regulas (EK) Nr. 216/2008 65. pantu izveidotā Komiteja,
IR PIEŅĒMUSI ŠO REGULU.
1. pants
Regulu (EK) Nr. 2042/2003 groza šādi:
1)
regulas 2. panta k) punktu aizstāj ar šādu:
“k)
ar “ELA1 gaisa kuģi” tiek apzīmēts šāds pilotējams Eiropas vieglais gaisa kuģis:
i)
lidmašīna, kuras maksimālā pacelšanās masa (MTOM) ir 1 200 kg vai mazāka un kura nav klasificēta kā komplekss ar dzinēju darbināms gaisa kuģis;
ii)
planieris vai planieris ar dzinēju, kura maksimālā pacelšanās masa (MTOM) ir 1 200 kg vai mazāka;
iii)
balons ar maksimālo izstrādāto pacelšanās gāzes vai karstā gaisa apjomu, kas nepārsniedz 3 400 m3 karstā gaisa baloniem, 1 050 m3 gāzes gaisa baloniem un 300 m3 piesietiem gāzes baloniem;
iv)
dirižablis, kas paredzēts ne vairāk kā četriem pasažieriem un kura maksimālais izstrādātais pacelšanās gāzes vai karstā gaisa apjoms nepārsniedz 3 400 m3 karstā gaisa dirižabļiem un 1 000 m3 gāzes dirižabļiem.”;
2)
regulas I pielikumu (M daļu) un II pielikumu (145. daļu) groza saskaņā ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2012. gada 5. jūlijā

Labels: 7
8
9